གངས་ཅན་ཁ་བའི་ལྗོངས་སུ་འཚོ་ཞིང་གཞེས་པའི་རང་རེ་བོད་མི་རིགས་ནི་ཤེས་རིག་དར་བ་ཅུང་སྔ་ཞིང་གསར་གཏོད་ཀྱི་སྙིང་སྟོབས་ལྡན་པའི་རླབས་ཆེན་མི་རིགས་ཤིག་ཡིན་ཞེས་ཀུན་གྱིས་གླེང༌།སྤྱི་ལོའི་དུས་རབས་བདུན་པར་བཙན་པོ་ཁྲི་སྲོང་བཙན་གྱི་རིང་བོད་ཐུན་མོང་དུ་བཀོལ་ཆོག་པའི་སྒྲ་སྦྱོར་ཡི་གེ་འདི་ཉིད་གསར་དུ་བྱུང་བ་ནས།ད་བར་བགྲང་བྱ་ཆིག་སྟོང་སུམ་བརྒྱ་ལྷག་འདས་པའི་ལོ་རྒྱུས་ཀྱི་དུས་ཡུན་རིང་མོར།སྔོན་བྱོན་མཁས་དབང་དམ་པ་དང་སྒྲ་བསྒྱུར་བྱེད་པོ་རྣམས་ཀྱི་རྣམ་དཔྱོད་རིག་པའི་སྟོབས་རྩལ་དང་ཕྱག་སོར་འཕྲུལ་གྱི་འདུ་འགོད་ལས།ནང་པ་སངས་རྒྱས་པའི་བཀའ་བསྟན་གསུང་རབ་ཀྱིས་གཙོས་སྒྲ་སྙན་སྨན་རྩིས་བཟོ་གསོ་དང་བཅས་པའི་ཐུན་མོང་དང་ཐུན་མོང་མ་ཡིན་པའི་རིག་གནས་སྣ་ཚོགས་ལེགས་སུ་བསྐྲུན་ཅིང་རྒྱ་ཆེར་སྤེལ་བར་བརྟེན།མདོ་དབུས་ས་མཐོའི་ཁོར་ཡུག་གི་མུ་ཁྱུད་འདིར་མི་རིགས་རང་གི་ཁྱད་ཆོས་མངའ་བའི་ཤེས་རིག་ཅིག་གྲུབ་པ་དང༌།ད་ལྟའི་ཆར་གོ་ལ་ཟླུམ་པོའི་ཡང་རྩེ་རུ་ཆགས་པའི་ཡུལ་གྲུ་འདིའི་བོད་མི་འགྲོ་བ་ཡོངས་ཀྱི་དཔལ་དང་བཅུད་དུ་སྨིན་པའི་ཁྱད་ནོར་གཅིག་པུར་མ་ཟད།འཛམ་གླིང་ཤེས་རིག་གི་སྐྱེད་ཚལ་དུའང་བཀྲགས་མདངས་རྣམ་པར་བཀྲ་བའི་རྒྱན་དུ་ཆེ་བ་ཉིད་དོ།།